ตลาดหุ้นยุโรปเปิดลบ เหตุวิตกตลาดหุ้นเอเชียร่วงหนัก
ตลาดหุ้นยุโรปเปิดลบในวันนี้ เพราะได้รับแรงกดดันจากการร่วงลงของตลาดหุ้นอื่นๆในภูมิภาคเอเชีย ซึ่งสกัดปัจจัยบวกจากผลประกอบการที่สดใสของบริษัทจดทะเบียนในยุโรป
27 ก.ค. 2558

ผู้สื่อข่าวรายงานว่า ตลาดหุ้นยุโรปเปิดลบในวันนี้ เพราะได้รับแรงกดดันจากการร่วงลงของตลาดหุ้นอื่นๆในภูมิภาคเอเชีย ซึ่งสกัดปัจจัยบวกจากผลประกอบการที่สดใสของบริษัทจดทะเบียนในยุโรป
ดัชนี Stoxx Europe 600 ร่วงลง 1.5% แตะที่ 388.91 จุด เมื่อเวลาประมาณ 08.20 น.ตามเวลาลอนดอน
ดัชนี DAX ตลาดหุ้นเยอรมันเปิดวันนี้ที่ 11,287.77 จุด ลดลง 59.68 จุด, -0.53% ดัชนี CAC-40 ตลาดหุ้นฝรั่งเศสเปิดวันนี้ที่ 5,030.89 จุด ลดลง 26.47 จุด, -0.52%
ตลาดหุ้นยุโรปได้รับปัจจัยลบจากการร่วงลงของตลาดหุ้นหลายแห่งในเอเชีย โดยเฉพาะดัชนีคอมโพสิตตลาดหุ้นจีนที่ร่วงลงอย่างหนัก 8.48% อันเนื่องมาจากความวิตกกังวลเกี่ยวกับการชะลอตัวของภาคการผลิตในประเทศ โดยในวันนี้ สำนักงานสถิติแห่งชาติของจีน (NBS) ระบุว่า บริษัทอุตสาหกรรมรายใหญ่ของจีนมีผลกำไรในเดือนมิ.ย.ลดลง 0.3% เมื่อเทียบรายปี สู่ระดับ 5.8857 แสนล้านหยวน หลังจากที่ขยายตัว 0.6% ในเดือนพ.ค.
ความวิตกกังวลเกี่ยวกับการร่วงลงของตลาดหุ้นในเอเชียได้สกัดปัจจัยบวกจากผลประกอบการที่แข็งแกร่งของบริษัทจดทะเบียนในยุโรป โดยหุ้นรอยัล ฟิลิปส์ พุ่งขึ้น 3.9% หลังจากบริษัทเปิดเผยผลประกอบการที่ดีเกินคาด อันเนื่องมาจากอุปสงค์ที่แข็งแกร่งขึ้นในอเมริกาเหนือ อินเดียและยุโรปตะวันออก
               
อินโฟเควสท์ แปลและเรียบเรียง